กรมการขนส่งทางบก เข้มงวดตรวจสอบรถตู้โดยสารและรถแท็กซี่ ที่ครบอายุการใช้งานทั่วกรุงเทพมหานครและปริมณฑล
กรมการขนส่งทางบก เข้มงวดตรวจสอบรถตู้โดยสารและรถแท็กซี่ ที่ครบอายุการใช้งานทั่วกรุงเทพมหานครและปริมณฑล พร้อมแนะนำประชาชน สังเกตหมวดอักษรก่อนใช้บริการนายพีระพล ถาวรสุภเจริญ อธิบดีกรมการขนส่งทางบก เปิดเผยว่า เพื่อให้การจัดระเบียบรถโดยสารสาธารณะประสบความสำเร็จและมีประสิทธิภาพ กรมการขนส่งทางบกส่ง ผู้ตรวจการลงพื้นที่กวดขันการให้บริการรถโดยสารสาธารณะในเขตกรุงเทพมหานครและปริมณฑล เน้นมาตรการเฝ้าระวังตรวจจับ เปรียบเทียบปรับ เข้มข้นจริงจังทันที พร้อมติดตามสถานการณ์บริเวณจุดจอดรอขึ้นรถตู้โดยสารเพื่อให้การเดินรถมีเพียงพอกับจำนวนผู้โดยสาร โดยเฉพาะกรณีฝ่าฝืนนำรถตู้โดยสารสาธารณะครบกำหนดอายุ 10 ปี และรถแท็กซี่ครบกำหนดอายุ 9 ปี นำมาวิ่งให้บริการประชาชน ทั้งนี้เฉพาะเดือนพฤศจิกายนถึงเดือนธันวาคม 2561 ตรวจสอบการให้บริการรถตู้โดยสารสาธารณะและรถแท็กซี่ในกรุงเทพมหานคร รวม 25,473 คัน พบการกระทำความผิดรวม 1,769 ราย การกระทำความผิดส่วนใหญ่เป็นเรื่องอุปกรณ์ส่วนควบไม่มั่นคงแข็งแรง พบการฝ่าฝืนนำรถแท็กซี่ครบกำหนดอายุการใช้งานเกิน 9 ปี มาให้บริการ จำนวน 93 คัน ซึ่งได้ดำเนินการเปรียบเทียบปรับตามข้อหาความผิดทุกราย แต่ไม่พบการฝ่าฝืนนำรถตู้ครบกำหนดอายุการใช้งาน 10 ปีมาให้บริการอย่างไรก็ตาม ปัจจุบัน (ข้อมูล ณ วันที่ 11 มกราคม 2561) มีรถตู้ที่ครบกำหนดอายุการใช้งานแล้วทั้งสิ้น 813 คัน เปลี่ยนเป็นรถตู้คันใหม่แทนรถตู้คันเดิมที่หมดอายุ 374 คัน และเปลี่ยนเป็นรถโดยสารมาตรฐานใหม่ (มินิบัส) จำนวน 140 คัน ซึ่งรถโดยสารขนาดเล็กที่ได้มาตรฐานมาเปลี่ยนทดแทนรถตู้โดยสารที่ครบกำหนดอายุการใช้งาน 10 ปี เพื่อเพิ่มประสิทธิภาพในการให้บริการและยกระดับระบบรถโดยสารสาธารณะ ลดความเสี่ยงการเกิดอุบัติเหตุทางถนน เนื่องจากสภาพรถเก่าเครื่องอุปกรณ์ชำรุดมีการใช้งานหนักอย่างต่อเนื่อง พร้อมแนะนำประชาชน ขอให้สังเกตรถแท็กซี่ก่อนเลือกใช้บริการ โดยสภาพตัวรถภายนอกต้องมั่นคงแข็งแรง หมวดอักษรบนแผ่นป้ายทะเบียนรถกรณีรถแท็กซี่นิติบุคคล ที่ยังอยู่ในช่วงอายุการใช้งาน หมวด “ท” ได้แก่ ทศ, ทษ, ทส, ทห และ ทฬ กรณีเป็นรถแท็กซี่บุคคลธรรมดาสีเขียว-เหลือง หมวด“ม” ได้แก่ มฉ มช มฎ 1มก 1มข และ 1 มค รถแท็กซี่ที่หมดอายุการใช้งานแล้ว กรณีแท็กซี่บุคคลธรรมดาสีเขียว-เหลือง ได้แก่ หมวด ทจ มก มข มค มง และ มจ ส่วนแท็กซี่นิติบุคคลที่ครบอายุแล้ว ได้แก่ หมวด ทฉ ทต ทท ทธ ทน ทพ ทม ทย ทร ทล ทว หากผู้ขับรถแท็กซี่ที่นำรถที่สิ้นอายุการใช้งานมาวิ่งรับส่งผู้โดยสารจะมีความผิดตามพระราชบัญญัติรถยนต์ พ.ศ. 2522 ต้องระวางโทษปรับไม่เกิน 10,000 บาท และต้องปลดป้ายทะเบียนออกทันที